I en rapport for 2. tertial kommer det frem at i slutten av august hadde Akershus universitetssykehus brutt for arbeidstidsbestemmelser 30.839 ganger, skriver Romerikes Blad.

Ahus ble politianmeldt for det samme i 2010. Da ble det meldt fra om drøyt 10.000 brudd på overtidsreglene.

LES: Ahus anmeldt av Arbeidstilsynet | 16 000 brudd på arbeidsmiljøloven ved Ahus | Ahus innrømmer ulovlig mye overtid

– Alvorlig situasjon

Fredag var det møte på sykehuset hvor sykehusdirektøren orienterte de ansatte om situasjonen.

– Tertialrapporten viser hvor alvorlig situasjonen har vært. Vi har nå laget en handlingsplan, som vi følger tett, for å få ned antall brudd på overtidsbestemmelsene. Målet er å komme helt bort fra det. Jeg håper situasjonen er en annen når vi går inn i 2012, sier direktør Hulda Gunnlaugsdottir til avisen.

Ahusdirektøren forteller at de nå skal jobbe med å fordele oppgaver og pasientbehandling på rett måte. De må ha nok personale med rett kompetanse. I tillegg skal sykehuset rapportere månedlig på dette området.

Bekymret for de ansattes helse

Hovedverneombud ved sykehuset Finn W. Halvorsen er ikke fornøyd før han ser resultatene av tiltakene.

– Dette er fortsatt fullstendig uakseptabelt, selv om antall brudd på arbeidsmiljøloven har gått noe ned i 2. tertial.

Halvorsen er bekymret for konsekvensene dette har for de ansattes helse.

– Jeg får stadig bekymringsmeldinger fra ansatte som opplever blant annet søvnproblemer og fordøyelsesproblemer, og som setter dette i sammenheng med jobben.

Mener brudden skyldes ubalanse

Hovedverneombudet mener bruddene på arbeidsmiljøloven viser at det er ubalanse mellom oppgaver og ressurser ved Ahus.

Ifølge Halvorsen henger det nøye sammen med en driftssituasjon med høyt overbelegg.

I forrige uke sendte legene ved medisinsk divisjon på Ahus en bekymringsmelding til ledelsen som følge av at avdelingen har mellom 20 og 30 korridorpasienter hver dag.

– jeg deler deres bekymring, og gir elgene full støtte, sier Halvorsen.